ཕྱི་ལོ་༡༩༤༥ལོར་འཛམ་གླིང་འཁྲུག་ཆེན་གཉིས་པ་མཇུག་བསྒྲིལ་ནའང་༡༩༤༧ལོ་ནས་ཨ་རི་དང་ཨུ་རུ་སུ་གཉིས་གཙོར་བྱས་པའི་གྲང་དམག་འཐབ་རྩོད་ཀྱི་འགོ་ཚུགས་མ་ཐག་པའི་སྐབས་དང་།རྒྱ་ནག་ནང་འཁྲུག་གི་རྒྱལ་ཁ་དམར་ཤོག་ཚོགས་པར་འཐོབ་ལ་ཉེ་བའི་སྐབས་ཏེ།ཕྱི་ལོ་༡༩༤༩ལོའི་ཟླ་༡ནང་རྒྱ་གར་དུ་བཅའ་བཞུགས་ཨ་རིའི་གཞུང་ཚབ་ཆེན་མོ་ལོའེ་ཧན་ཌིར་སོན་གྱིས་ཨ་རིའི་རྒྱལ་སྲིད་སྤྱི་ཁྱབ་ཁང་ལ་གསང་ཏར་ཕུལ་བའི་ནང་།གལ་སྲིད་དམར་ཤོག་གིས་ཕྱོགས་ཡོངས་ནས་རྒྱ་ནག་སྐམ་སར་དབང་བསྒྱུར་བྱས་ཚེ།ཨ་རིའི་གཞུང་ངོས་ནས་དེ་སྔ་རྒྱ་ནག་ལ་བོད་ཀྱི་ཆབ་སྲིད་ཀྱི་བདག་དབང་ཡོད་པ་ཁས་ལེན་བྱས་ཡོད་པ་དེའི་ལངས་ཕྱོགས་ལ་འགྱུར་བ་བཏང་སྟེ།ངེས་པར་དུ་བོད་རང་བཙན་ལ་རྒྱབ་སྐྱོར་བྱེད་རྒྱུའི་དགོངས་པ་བཞེས་དགོས་པ་དང་།དེ་ནི་ཨ་རིའི་ཨེ་ཤི་ཡའི་ཤར་ལྷོ་ཕྱོགས་ནས་རྒྱ་ནག་དམར་ཤོག་བཀག་སྡོམ་བྱེད་པའི་དགོས་མཁོ་དང་བསྟུན་དགོས་ཚུལ་གྱི་རེ་བ་ཞུས་ཡོད།གནས་ཚུལ་དེ་རྒྱལ་སྤྱིའི་གུང་ཁྲན་གཙོ་བོ་ཨུ་རུ་སུའི་དམར་ཤོགཞེས་པའི་དམར་ཤོག་ཚོགས་པར་ཐོབ་སྟེ།སི་ཏཱ་ལེན་གྱིས་བོད་ལ་རང་བཙན་ཐོབ་ན་ཨུ་རུ་སུའི་རྒྱལ་ཁབ་ཀྱི་ཁེ་ཕན་དང་མི་མཐུན་པ་དང་།གྲང་དམག་འཐབ་རྩོད་ཁྲོད་རང་ཕྱོགས་ལ་རྒྱལ་ཁ་འཐོབ་རྒྱུའི་འགལ་རྐྱེན་དུ་འགྱུར་བར་ངོས་འཛིན་གྱིས་རྒྱ་ནག་དམར་ཤོག་གཞུང་ལ་མི་རིགས་ཀྱི་གནད་དོན་ཐོག་ཐལ་དྲགས་པའི་གུ་ཡངས་གཏོང་མི་རུང་བ་དང་།གྲངས་ཉུང་མི་རིགས་ལ་རང་སྐྱོང་སྤྲོད་རྒྱུ་ལས་རང་བཙན་སྤྲོད་མི་རུང་ཞེས་སློབ་སྟོན་བྱས།